AVSA i Mobilitat Urbana col·loquen pictogrames en les parades d'autobús del municipi per a millorar l'accessibilitat de persones amb diversitat sensorial
11 de febrer 2022

![](/media/4ohddwbb/c1_mini_m1_pictogramas.jpg?width=850&height=637.5)

AVSA, l'empresa concessionària del transport urbà a Sagunt, en col·laboració amb la Regidoria de Mobilitat Urbana de l'Ajuntament de Sagunt, ha iniciat esta setmana la col·locació de pictogrames en les parades i en els autobusos de la ciutat per a fer més accessible la xarxa de transport públic també a persones amb diversitat sensorial.

Esta iniciativa, que recull els suggeriments de l'equip docent del CEE Sant Cristòfol, intenta facilitar la comunicació i l'accessibilitat cognitiva a totes les persones que, per diferents factors com ara autisme, discapacitat intel·lectual, edat avançada o simplement desconeixement de l'idioma, etcètera, pogueren tindre algun tipus de dificultat en este sentit.

![](/media/o3ljwm5q/c_javierraro.jpg?width=377&height=251&mode=max)El regidor de Mobilitat Urbana, Javier Raro, ha indicat que **«es tracta d'una experiència a través de la qual els ajuntaments estan adaptant els espais i llocs públics per a fer-los a poc a poc més inclusius, traçant en ells uns pictogrames visuals cridaners a la vista de qualsevol usuari i usuària»**.

**«Dins les múltiples accions que el departament de Mobilitat Urbana està desenvolupant, seguim en este sentit amb la implantació dels pictogrames en els passos de vianants i continuem sumant iniciatives com la que hui presentem, per a anar construint una ciutat molt més accessible, comunicativa, integradora i de futur per a tots els veïns i veïnes del municipi»**, ha explicat l'edil.

Els dissenys emprats provenen de la web d'Arasaac (Centre Aragonés per a la Comunicació Augmentativa i Alternativa), que oferix recursos gràfics i materials adaptats amb llicència ‘Creative Commons (BY-NC-SA)’.

![](/media/dkoll4vk/c2_pictogramas.jpg?width=637.5&height=850)

*   [](http://www.facebook.com/sharer.php?u=https://aytosagunto.es/va/actualitat/pictogrames-accessibilitat-persones-diversitat-sensorial-transport-urba-2022-02-11/ "Facebook")
*   [](http://twitter.com/share?url=https://aytosagunto.es/va/actualitat/pictogrames-accessibilitat-persones-diversitat-sensorial-transport-urba-2022-02-11/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/pictogrames-accessibilitat-persones-diversitat-sensorial-transport-urba-2022-02-11/ "Linked In")
*   [](mailto:?body=https://aytosagunto.es/va/actualitat/pictogrames-accessibilitat-persones-diversitat-sensorial-transport-urba-2022-02-11/)